Kaffe Fassett

Frank Havrah "Kaffe" Fassett, MBE (født 7. desember 1937 i San Francisco, USA) er amerikansk tekstildesigner og kunsthåndverker som er mest kjent for formgivning av fargerike tekstilkolleksjoner og unika i en lang rekke teknikker. Han har arbeidet med broderi, patchwork, strikking, keramikk og malerier. Navnet «Kaffe» begynte han å bruke som barn, etter å ha lest boken Boy of the Pyramid av Ruth Fosdick Jones, der en egyptisk gutt bar det navnet. Navnet hans uttales Keif Fæsset.

Fassett har blitt verdenskjent for sine fargeglade mønstre, kolleksjoner og bøker, og er svært populær blant håndarbeidsinteresserte over hele verden.

Bakgrunn 
Fassett var den nesteldste i en søskenflokk på fem. Da han var tolv år gammel åpnet foreldrene William og Madeleine Fassett restauranten «Nepenthe» i Big Sur, California; restauranten ble for øvrig svært populær. Hans oldefar var den velstående forretningsmannen og juristen Jacob Sloat Fassett, som også ble valgt inn i Kongressen. Tippoldeforeldrene til Kaffe Fassett grunnla Crocker Art Museum i Californias hovedstad Sacramento. Som nittenåring fikk Kaffe Fassett stipend for å studere ved School of the Museum of Fine Arts i Boston, men etter kort tid sluttet han der for å dra til London og bli maler. I 1964 bosatte han seg permanent i London.

Kunstnerisk virke 

På slutten av 1960-tallet ble Fassett kjent med den skotske motedesigneren Bill Gibb (1943–1988). De ble nære venner og samarbeidspartnere inntil Gibb døde i 1988. Frem til da skapte Fassett en rekke av de fargerike og intrikat mønstrede strikkeplaggene som ble et av kjennetegnene ved Gibbs kolleksjoner. I 1970 kåret den britiske utgaven av motebladet Vogue et antrekk fra en av Bill Gibbs kolleksjoner til «Årets antrekk»; en strikkevest som var designet og håndstrikket av Kaffe Fassett var en del av dette antrekket. Pristildelingen ble tolket som et uttrykk for at tradisjonelle håndarbeidsteknikker var blitt en akseptert i motebildet. Fassett og Gibb samarbeidet kontinuerlig til og med Gibbs siste kolleksjon ble lansert i 1985.I 1988 arrangerte Victoria & Albert Museum i London en soloutstilling med hans arbeider; dette var den første gangen museet holdt en slik utstilling viet en samtidskunstner. Utstillingen ble deretter vist i ni andre land. I 1990 var utstillingen nådd Kunstindustrimuseet i Oslo (nå Nasjonalmuseet for kunst, arkitektur og design).

Fassett har arbeidet innen en rekke tekstile teknikker i tillegg til håndstrikk. Et fellestrekk er bruken av et vell av ulike fargenyanser. På 1970-tallet tegnet han broderimønstre for det tradisjonsrike britiske firmaet Women's Home Industries, både til kunder som bestilte unika-design og til firmaets katalog med broderipakker til hobbymarkedet. Deretter designet han flere broderipakker for det britiske firmaet Hugh Ehrman. Utover på 1980- og 1990-tallet ble han særlig kjent for broderimønstre med motiv av frukt og grønnsaker av ulike slag. Videre har han blant annet tegnet kostymer, stoffer og hele scenografier for Royal Shakespeare Company, sammen med ektemannen og samarbeidspartneren Brandon Mably, ved siden av å fortsette med å lage filleryer, keramikk og mosaikkarbeider i tillegg til strikkeplagg, broderier og annet.

Han har utgitt over 40 bøker, og er mer opptatt av å formidle fargelære og de ulike trinnene i designprosessen, enn hvordan et plagg eller et annet objekt skal konstrueres. I tillegg til å forfatte bøker har han vært programleder på TV og radio for både BBC og Channel 4.

Stoffkolleksjonene han har tegnet har hovedsakelig rettet seg mot sømkyndige som driver med patchwork og quilting som hobby. Han er særlig kjent for stoffer med kompliserte fargetrykk, men også bomullsstoffer av indisk type med vevede striper inngår i kolleksjonene hans.

Röhsska museet i Göteborg hadde en stor utstilling av Kaffe Fassetts seneste verker i 2003. I 2006 var han tilbake i Sverige med en ny soloutstilling på museet Waldemarsudde i Stockholm, som ble etterfulgt av en utstilling av hans quiltede tepper, strikkede verker og broderier på motemuseet Tassel i Belgia i 2007. He made a workshop tour of Australia and New Zealand.

I 2013 åpnet utstillingen «Kaffe Fassett - A Life in Colour» på Fashion and Textile Museum i London. Over 100 av Fassetts arbeider ble vist der, blant annet flere tepper i ulike teknikker som var opp mot tre meter brede. Til denne utstillingen laget Fassett dessuten en installasjon som det var tillatt for de besøkende å ta og føle på, slik at de bedre kunne sette seg inn i hvordan han arbeidet med ulike strukturer.

Han har designet stoffer for Free Spirit Fabrics og både strikkemønstre og garnkolleksjoner for garnprodsenten Rowan Yarns.

Kaffe Fassett har også designet en serie fargerike skjorteknapper for den amerikanske knappefabrikanten Dill Button Company, for lansering i februar 2020.

Kaffe Fassett i Norge 
Fassett har hatt flere utstillinger i Norge. To av hans strikkedesign er kjøpt inn av Kunstindustrimuseet i Oslo (nå Nasjonalmuseet for kunst, arkitektur og design); det ene er strikkejakken Foolish Virgins fra 1990, med mønsterstrikk hentet fra det norske billedteppet De , det andre er den strikkede kåpen Homage to Byzantium fra 1991.

Privatliv 
Fassett har vært bosatt i England siden 1964. Han er gift med Brandon Mably, som også er hans samarbeidspartner.

Referanser

Eksterne lenker 
 Official website
 Herbert F. Johnson Museum of Art Quilt Lecture
 Kaffe on Simply Quilts: Quilt Chemistry and Geometry
 Kaffe Fassett/Beatrice Bellini skirt from 1970, in Victoria and Albert Museum

Honorære utnevnelser til Order of the British Empire
Moteskapere fra USA
Tekstilkunst
Kunstnere fra USA
Strikking
Broderi